Nuwe hofaansoek oor Pfizer-entstof gebring(Argieffoto: Graeme Robertson/AFP) ŉ Nuwe hofaansoek voer onder meer aan die Suid-Afrikaanse Reguleringsowerheid vir Gesondheidsprodukte (Sahpra) het destyds goed geweet dat die Pfizer-entstof teen Covid-19 nie so effektief is soos wat aangevoer is nie. Dié owerheid was luidens die hofstukke boonop ook deeglik bewus van die gesondheidsrisiko’s wat die entstof inhou. Die stukke is verlede week by die hooggeregshof in Pretoria ingedien. Die aansoek het ten doel om die besluit van Sahpra om Pfizer se Covid-19-entstof goed te keur en te registreer tersyde te stel, aangesien die inligting wat Sahpra voor hom gehad het wys dat die entstof nie veilig en effektief is nie. Die hofstukke sal na verwagting hierdie week op Sahpra beteken word, waarna dié owerheid ongeveer twee weke kans sal hê om dit teen te staan. Benewens Sahpra, wat die hoofrespondent in die hofaansoek is, sluit ander respondente Pfizer, die president van Suid-Afrika, die nasionale en provinsiale departemente van gesondheid en die minister van gesondheid in. Die applikant in die saak is die niewinsgewende menseregte-organisasie Freedom Alliance of South Africa, en die omvattende hofdokument van 737 bladsye steun onder meer op die beëdigde verklarings van ses mediese deskundiges en verskeie ondersoeke wat onder meer deur Pfizer onderneem is. (Foto: Justin Tallis/AFP) Daniël Eloff, prokureur by Hurter Spies Ing. wat die applikant in die saak verteenwoordig, het Maandag aan Maroela Media verduidelik toe die Pfizer-entstof in 2020 deur Sahpra geregistreer is, het Sahpra ŉ dossier vir registrasie ingedien – wat ŉ normale proses vir die registrasie van medisyne is om seker te maak dat dit veilig en effektief is. Volgens Eloff het dit egter onlangs aan die lig kom dat die data en inligting wat Pfizer vir Sahpra gegee het voordat die entstof geregistreer is, daarop gedui het dat “die entstof nie so effektief is soos wat in die openbaar aangevoer is nie”. “Dit wil sê die studies wat hulle [Pfizer] gedoen het, het gewys dat die entstof nie enige noemenswaardige verskil gemaak het om te voorkom dat Covid-19 versprei word nie. “Die tweede belangrike ding is dat hulle [Pfizer en Sahpra] nie in die openbaar bekend gemaak het watter nadelige effekte die entstof op sekere mense gehad het nie,” sê Eloff. Dít sluit in ŉ skerp toename in kankergevalle wat by mense aangeteken is wat met die Pfizer-entstof ingeënt is. Dokters getuig van ernstige newe-effekte Stawende beëdigde verklarings deur verskeie mediese dokters wat deel van die hofstukke uitmaak, dui ook aan watter newe-effekte by hul pasiënte opgemerk en aangeteken is nadat dié pasiënte met Pfizer ingeënt is. Eloff sê die hofaansoek verteenwoordig dus nie net ŉ groep mense wat sommer self besluit hulle is teen die entstof gekant nie, maar word gesteun deur wêreldbekende deskundiges in die mediese veld, onder wie dr. Herman Edeling, ŉ neurochirurg met byna 40 jaar se regsmediese ondervinding. “Dit is nie net mense wat oor die entstof kla nie. Hier word werklik ŉ wetenskaplike benadering gevolg.” (Argieffoto: Pfizer) Die hofaansoek word verder gestaaf deur navorsingstudies wat onder meer deur Pfizer self onderneem is – insluitend die inligting wat Pfizer onlangs ingevolge ŉ ander hofaansoek in die VSA moes bekendmaak, wat voorheen van die publiek weerhou is. Baie van die newe-effekte van die entstof is ook deur Sahpra self bekendgemaak. Eloff sê hoewel baie van hierdie data en inligting rondom Pfizer al geruime tyd in die openbaar bekend is, was dit moeilik vir Jan Alleman om hierdie ingewikkelde data en inligting te ontleed, en dat dit daarom belangrik was om deskundiges in te roep om dit te doen. Eloff sê voorts dat hierdie saak ook belangrik is vir toekomstige besluite wat tydens ander pandemies geneem word. “Die wetenskap wys vir ons dat ons meer pandemies van hierdie aard kan verwag. Hoe ons as samelewing op hierdie pandemies reageer raak al belangriker en mense moet op ŉ verantwoordelike manier reageer en veilige besluite neem. “Hierdie geval [die Covid-19-pandemie en die goedkeuring van Pfizer] is ŉ goeie voorbeeld van hoe die land en die wêreld eintlik oorhaastig gereageer en opgetree het. Ons was so bang vir Covid-19 dat ons die entstof vinnig voorberei het en al ons normale standaarde en prosedures met die toets van medisyne en entstowwe eintlik geïgnoreer het. Die hofsaak het dus ŉ belangrike, breër doel – nie net vir Suid-Afrika nie, maar wêreldwyd. Dit gaan nie net meer oor Covid-19 nie.” ŉ Hofdatum sal later vasgestel word.